V. Veteška, podpredseda NR SR: (2005-06-22):
Pán poslanec Cuper, nech sa páči, máte slovo. J. Cuper, poslanec: Vážený pán predsedajúci, vážené dámy, vážení páni, nie, nebojte sa, nebudem tu prednášať celé to, čo som si pripravil. Pokladám to absolútne za zbytočné, pretože som nestihol dopovedať myšlienku, tak chcem ju ešte teraz dopovedať. Mňa pán Ondriaš ani pani Bollová nezaujíma ani pán Přidal, ani jeho názory na tento problém, pretože sú úplne mimo tohto problému. Vy hodnotíte dobu, ktorá je teraz. Zákon sa vzťahuje na dobu, ktorá tu bola. Tak ako som bol presvedčený, že sa robili krivdy na istej skupine, ktorá vyznávala istú ideológiu, to znamená, robili sa krivdy na kňazoch, robili sa krivdy na veriacich. Bohužiaľ, každý režim, ktorý má mocenské páky, je o tom, že za jeho pôsobenia sa môžu krivdy robiť. To história posúdila a povedala už dávnejšie. O tom tu nie je potrebné hovoriť. Takže sme odškodňovali, teda reštituovali historickú pravdu aj s odškodnením na kresťanoch. Odškodňovali sme tu občanov židovskej národnosti, našich občanov slovenských. Myslím si, že to bolo spravodlivé a takisto som vystúpil tu za týmto rečníckym pultom a obhajoval som tento zákon, tak ako si myslím, že sa diali krivdy aj týmto občanom, naozaj sa diali. Nemohli sa uplatniť, nevzťahujte to na seba. Vy ste strana, ktorá vznikla po novembri 1991. Snažte sa robiť takú politiku, aby ste ukazovali na problémy, ale nie brali na seba vy zodpovednosť za predchádzajúcu komunistickú stranu. Tú zodpovednosť musí na seba zobrať štát. Nesúhlasím ani s pánom Přidalom, aby odškodňovala nejaká politická strana týchto ľudí. Štát je vždy zodpovedný za to, čo sa deje za jeho režimu voči svojim občanom, pretože voči suverénnemu občanovi by tu mal stáť suverénny štát. Samozrejme, že vtedy do novembra 1989, či chceme, alebo nechceme, suverénny občan tu nebol. Neboli sme ani jeden suverénnym. Dnes sa môžeme aspoň občas tváriť, že sme suverénni. Samozrejme, ja chápem aj vás, že poukazujete na krivdy. Aj ja s nimi mám svoje skúsenosti, áno, aj ja by som mohol žiadať v mene môjho mandanta, aby sa tu ospravedlnili príslušní členovia politických strán, ktorí majú mocenské páky a ktorí toto všetko spískali. Možnože aj raz k tomu dôjde. Ja vás ubezpečujem, že dôjde a že to boli svinstvá, to som vám už z tejto tribúny raz rozprával o tom, že boli. Že boli to obyčajne politické svinstvá, cez ktoré sa mala likvidovať jedna politická strana a, žiaľbohu, sa dodnes likviduje a Ivan Lexa bol vybratý iba selektívnou justíciou, aby sa toto všetko uskutočnilo. Ale, bohužiaľ, selektívnou justíciou boli vybratí aj títo ľudia z čiernej listiny, aby sa nich uskutočňovala nespravodlivosť režimu. Takže buďme objektívni. Keďže dnešná doba nám umožňuje z nadhľadu posudzovať veci, a ja si myslím, že v tomto štáte, a som hlboko presvedčený, že aj keď poukazujete na skrivodlivosti aj Dzurindovho režimu, že táto doba umožňuje nám, aby sme z nadhľadu veci posudzovali. A ja si myslím, že toto, čo tu odznieva, toľko demagógie okolo jedného návrhu zákona, ktorým sa má riešiť historická skrivodlivosť, historická spravodlivosť, že nie je namieste, a dokonca ešte aj odsudzovať tých, ktorí sa mali odvahu pod to podpísať. Ja, pani Bollová, ja sa za to nehanbím. Ja budem šťastný, ak títo ľudia budú odškodnení, pretože sa im diala krivda. Ak vy prídete s iným návrhom, ktorý bude racionálny v prospech nejakej skupiny v tomto štáte, že sa má odškodniť, ubezpečujem vás, že vás takisto podporím. Ďakujem za pozornosť.